**Biedrības Latvijas Lauku tūrisma asociācija “Lauku ceļotājs” biedru - lauku tūrisma uzņēmēju  
priekšlikumi par birokrātiskā sloga mazināšanu**

1. Ir nepieciešama automātiska informācijas atjaunošana un datu apmaiņa starp valsts uzturētajām sistēmām.

Piemēri:

* NVA un Iedzīvotāju reģistrs. NVA sistēmā desmit gadus netiek atjaunota informācija par personas uzvārda maiņu un deklarēto adresi no Iedzīvotāju reģistra, arī aktuālā kontaktinformācija. Pati fiziskā persona savu uzvārdu un citus datus sistēmā nomainīt nevar. Ir jāiesniedz pieteikums, jo iestādes darbiniekam esot speciāli konkrētajai lietai jānospiež atjaunošanas poga. Lai precizētu, kā to izdarīt, nepieciešams tērēt laiku, sazvanoties un sarakstoties.  
  Iedzīvotāju reģistra datu automātiska atjaunošanās NVA sistēmā samazinātu datu autjaunošanai nepieciešamo laiku un resursus, nodrošinātu datu aktualitāti. Ja dati nav atjaunoti, uzņēmējs var, piemēram, nokavēt, pieteikšanos subsidētajai skolēnu nodarbinātībai vasarā.
* Zemesgrāmata un Uzņēmumu reģistrs. Mainot uzņēmuma nosaukumu, Zemesgrāmatā automātiski vajadzētu parādīties ierakstam, ka uzņēmuma nosaukums mainīts, jaunajam nosaukumam, un maiņas datumam. Protams, izšķirošais ir reģistrācijas numurs, taču arī uzņēmuma nosaukumam jābūt norāditam korekti. Lai Zemesgrāmatā nomainītu uzņēmuma nosaukumu, jāraksta iesniegums, jāsūta Uzņēmumu reģistram, kur to izskata. Uzņēmumu reģistra darbinieks tērē laiku, atbildot uz iesniegumu un labojot datus. Vienlaicīgi, šī informācija jau ir Uzņēmumu reģistra sistēmā un tai vajadzētu būt pieejamai Zemesgrāmatai. Nevajadzētu pieļaut tērēt resursus un laiku bezjēdzīgiem rakstu darbiem.
* Bērna personu apliecinoši dokumenti. Šobrīd, vedot bērnu pie ārsta, nepieciešams uzrādīt dzimšanas apliecību papīra formātā vai pasi, kurā bērns ierakstīts. Šo varētu vienkāršot, uzrādot savu un bērna ID karti un piekrītot informācijas pārbaudīšanai Iedzīvotāju reģistrā.

1. Nepieciešams samazināt uzņēmējiem Centrālās Statistikas pārvaldes atskaišu sagatavošanas birokrātisko slogu, iegūstot datus no attiecīgajām iestādēm automātiski.

Piemēri:

* CSP atskaite par izlietotajiem enerģijas kilovatiem. Uzņēmumam grāmatvedībā šādas informācijas nav, jo tiek uzskaitīti EUR. CSP varētu iegūt informāciju no Sadales Tīkla, ar uzņēmēja piekrišanu, netērējot uzņēmēja laiku atskaišu rakstīšanai CSP.
* Atskaite Darbs-2. Visi atskaitē iekļaujamie dati ir pieejami valsts iestāžu sistēmās: darbinieku sadalījums pēc dzimuma (Iedzīvotāju reģistrs), nostrādātās stundas (VID Darba devēja ziņojums), grūtnieču uzskaite (ģimenes ārsti). CSP jāiegūst dati no valsts iestāžu sistēmām, kurās tie jau ir pieejami, nevis jātērē uzņēmēju laiks jaunu atskaišu rakstīšanai.
* Dati par ceturkšņa rādītājiem. Tiek pieprasīti dati, kurus ne visas grāmatvedības programmas izdod, piemēram par 3. ceturksni. Grāmatvedības sistēmā dati ir summēti par 1., 2. un 3. ceturksni, nevis atsevišķi par 3. ceturksni.
* Intrastat - uzņēmums, kurš strādā tikai muitas zonā. Visi dati, ieskaitot preču kodus, ir pieejami muitā. Preču kodi nav pieejami rēķinos. Dati ir iegūstami no muitas, tādēļ nav nepieciešams tērēt uzņēmēja laiku atsevišķai atskaitei.
* Pārskats par apgrozījumu. SCP pat nav zināms, kas tas ir par apgrozījumu. Nav skaidrs šādu datu vākšanas mērķis un pielietojums.

1. Pašvaldību iestādes - Būvvalde. Nepieciešams optimizēt birokrātiskos procesus un novērst izmaksu pieaugumu uzņēmējiem.

Piemēri:

* Saskaņojums ienformatīvai norādei. Lai pagarinātu saskaņojumu nelielai informatīvai norādei iebraucamā ceļa galā, nepieciešams saskaņot projektu un rakstīt iesniegumus. Lai samazinātu birokrātiskajam procesam nepieciešamo laiku, uzņēmējs šobrīd prasa būvvaldei rēķinu par 5 gadiem uz priekšu. Būvvalde varētu vienkārši izsūtīt rēķinu par informatīvo norādi vienu reizi gadā vai reizi trīs gados, atceļot ikreizēju saskaņošanu no jauna, ja informatīvā norāde nemainās.
* Saskaņojums viesu nama norādei - plakātam. Saskaņošanas process pašvaldībā un ceļu daļā ir ļoti sarežģīts, pastāvot principiālam strīdam par to, vai attiecīgā norāde ir reklāma vai informācija, kā arī par atļauto attālumu no valsts nozīmes ceļa. Saskaņojums izsniegts uz trīs gadiem. Būtu nepieciešams šādu saskaņojumu izsniegt bez termiņa, ja informatīvā norāde - plakāts ir bez vizuālām un tehniskām izmaiņām.
* Ēkas tehniskā apsekošana. Jaunievedums ar nosacījumu, ka apsekošanu veic tikai konkrēti būvinspektori. Attiecīgi, ievērojami pieaug apsekošanas izmaksas, kas palielina finansiālo slogu uzņēmējiem.
* Būvinspektoru kompetence. Jautājums par likumdošanas interpretācijām. Pagasta būvinspektori gada garumā nodarbojas ar draudēšanu ar sodiem un tiesu uzņēmējam. Novada būvvaldes vadītāja problēmu atrisina 10 minūšu laikā, visām iesaistītajām pusēm apmierinošā veidā. Nepieciešams uzlabot būvinspektoru profesionalitāti un attieksmi pret uzņēmējiem atsevišķās pašvaldībās.

1. Pašvaldību noteikumi. Pašvaldību noteikumi nedrīkst finansiāli ietekmēt uzņēmuma darbības izmaksas, liedzot izvēlēties pakalpojumu sniedzējus.

Piemērs:

* Atkritumu apsaimniekošana. Atrodoties pašvaldības teritorijā, pie robežas ar citu pašvaldību, uzņēmējam netiek ļauta iespēja slēgt līgumu ar sadzīves atkritumu apsaimniekotāju pēc savas izvēles. Cenu starpība ir vairākkārtēja, kas uzņēmumam ir neizdevīgi.

1. Veselības inspekcija. Nepieciešams izvērtēt atskaišu nepieciešamību.

Piemēri:

* Dzeramā ūdens monitorings. Atskaite jānodod ik gadu. Realitātē tiek vienkārši pārkopēts un izmainīts datums.
* Ūdens statistika C ūdens atļaujai. Atskaite jānodod ik gadu. Realitātē tiek vienkārši pārkopēts un izmainīts datums.
* Ūdens analīzes. Atskaite ir jānodod katru gadu, lai arī ūdens kvalitāte jau 32 gadus ir bez izmaiņām.
* Veselības inspekcijas pārbaudes. Veic kontroli baseiniem un pirtīm, dod atzinumus bērnu nometnēm. Inspekcija ierodas katru gadu, tērējot nodokļu maksātāju naudu, veic apskati. Uzņēmēja skatījumā, ikgadējā inspekcija ir lieka un atceļama.

1. VUGD. Ir nepieciešams sakārtot inspekciju darbu un samazināt nepamatotu finansiālo slogu uzņēmējam.

Piemēri:

* VUGD inspekcijas. Uzņēmējs katru mēnesi maksā uzraugošajai institūcijai 86.00 EUR. Nav saprotams šīs summas pamatojums. Rēķins tiek izrakstīts katru mēnesi. Realitātē VUGD inspektors ierodas apsekot apsekot viesu namu, lai sniegtu atzinumu bērnu nometnei. Viens no VUGD inspektoriem izsniedza saskaņošanas aktu uz 6 mēnešiem. Viesu nams šajā laikā uzņēma vairākas bērnu nometnes pēc kārtas, un par katru no tām ieradās cits inspektors un deva saskaņojumu par to pašu laika posmu tam pašam viesu namam. Tas liecina, ka vai nu VUGD iestādē nav laba prakse darba organizācijā, vai arī VUGD neuzticas saviem inspektoriem un veic pārbaudi pārbaudei.
* ES nosacījumu interpretācija. Atsaucoties uz Eiropas nosacījumiem, uzņēmējam tiek pieprasīts pārbūvēt signalizācijas sistēmu, kas prasa ievērojamus finansiālus ieguldījumus. Nav saprotams pamatojums, jo esošā sistēma nodrošina nepieciešamo funkcionalitāti. Ssadūmošanas gadījumā signāls tiek nosūtīts uz pulti un sistēma ir pietiekami jutīga. Pat tad, ja virtuvē piedeg eļļa, tūdaļ ieslēdzas sirēna un atskan zvans no apsardzes firmas.

1. Viedās administrācijas un reģionālās attīstības ministrija, Teritoriālās sadarbības projektu kontroles nodaļa. Nepieciešams samazināt birokrātisko procesu.

Piemērs:

* Projektu atskaites. Uzņēmējs īsteno projektu un iesniedz pamatojuma dokumentus izlietotajam finansējumam. Tiek iesniegti līgumi, rēķini, grāmatojumi, kontējumi. Papildus ar birokrātisku ievirzi tiek pieprasīti ļoti detalizēti papilddokumenti, grāmatvedības un lietvedības skaidrojumi. Ir nepieciešams samazināt atskaites pamatojuma detalizācijas pakāpi, lai tā būtu pietiekama projekta īstenošanai pēc būtības.

1. Minimālās higiēnas prasības pārtikas uzņēmumos, MK noteikumi Nr. 409. Nepieciešams atcelt prasību pēc atkārtotiem apmācību kursiem darbiniekiem.

Piemērs:

* Atkārtoti apmācību kursi. Pakalpojuma sniedzējs ar pārtiku saistītā uzņēmumā – restorāns un viesnīca. Saskaņā ar patreizējiem noteikumiem, kursi ir jāatkārto ik pēc trīs gadiem. Uzņēmumā ir darbinieki ar lielu pieredzi, kuri ilgstoši strādā šajā nozarē. Atkārtoti kursi par minimālajām prasībām ir lieki, tostarp maksā naudu un patērē nevajadzīgi laiku.